3ค่ายยักษ์เปิดตัว คิวอาร์โค้ดมาตรฐาน
ผู้ให้บริการชำระเงินรายใหญ่ระดับสากล ทั้ง วีซ่า มาสเตอร์การ์ด และยูเนียนเพย์ ร่วมกันเปิดตัว คิวอาร์โค้ดมาตรฐาน
10 พ.ค. 2560

โดย...ศุภลักษณ์ เอกกิตติวงษ์ พรสวรรค์ นันทะผู้ให้บริการชำระเงินรายใหญ่ระดับสากล ทั้ง วีซ่า มาสเตอร์การ์ด และยูเนียนเพย์ ร่วมกันเปิดตัว คิวอาร์โค้ดมาตรฐาน เพื่อรองรับการชำระเงินในรูปแบบคิวอาร์โค้ด โดยผู้ถือบัตร มาสเตอร์การ์ด ยูเนียนเพย์ หรือวีซ่า สามารถใช้แอพพลิเคชั่นบนมือถือที่รองรับคิวอาร์โค้ดมาตรฐาน ทำการสแกนคิวอาร์โค้ดที่แสดงอยู่ในร้านค้าเพื่อชำระเงินได้ และสามารถใช้งานได้ทั่วโลกสุริพงษ์ ตันติยานนท์ ผู้จัดการวีซ่าประจำประเทศไทย กล่าวว่าคิวอาร์โค้ดมาตรฐาน ที่ผู้ให้บริการระบบชำระเงิน 3 รายร่วมพัฒนาขึ้นมานี้ เป็นมาตรฐานการชำระเงินระดับโลกที่มีอยู่แล้ว และได้รับการอนุมัติจากธนาคารแห่งประเทศไทย (ธปท.) ให้นำมาใช้ในประเทศไทยได้ ขณะนี้อยู่ระหว่างทยอยติดตั้งคิวอาร์โค้ดมาตรฐาน คาดว่าจะแล้วเสร็จในไตรมาส 3 ของปีนี้อย่างไรก็ดี ระหว่างนี้พร้อมเปิดให้สถาบันการเงินไทยเข้ามาเชื่อมคิวอาร์โค้ดมาตรฐานกลางนี้ ทั้งขารับและขาจ่าย แต่สถาบันการเงินไทยที่จะเข้าร่วมต้องผ่านการเข้าทดสอบการใช้เทคโนโลยีทางการเงินใหม่ (ฟินเทค) ในโครงการแซนด์บ็อกซ์ และได้รับอนุมัติจาก ธปท. ก่อนทั้งนี้ ประเทศไทยมีการพัฒนาระบบชำระเงินอิเล็กทรอนิกส์ (อี-เพย์เมนต์)ที่รวดเร็วและมีนัยสำคัญต่อระบบเศรษฐกิจเป็นอันดับต้นของโลก โดยวีซ่าสำรวจพบว่า ช่วง 5 ปี (2554-2558) การประหยัดต้นทุนผ่านอี-เพย์เมนต์ในไทย ทั้งต้นทุนเงินสดและทรัพยากรบุคคลที่ไปทำงานอื่น มูลค่า 1.13 แสนล้านบาทที่เพิ่มไปในจีดีพี“การชำระเงินผ่านคิวอาร์โค้ดจะเป็นทางเลือกหนึ่งที่ได้รับความนิยมในประเทศไทย และตอบโจทย์นักท่องเที่ยวต่างชาติที่ต้องการชำระเงินที่สะดวกผ่านมือถือ” สุริพงษ์ กล่าวฤชุกร สิริโยธิน รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า การใช้บริการทางการเงินผ่านมือถือหรือโมบายแบงก์กิ้งได้รับความนิยมมากขึ้นเรื่อยๆ ทำให้สิ้นปี 2559 จำนวนบัญชีผู้ใช้โมบายแบงก์กิ้งมีอยู่ 21 ล้านบัญชี เพิ่มขึ้น 50% มีมูลค่าการทำธุรกรรมรวม 5.84 แสนล้านบาท ส่งผลให้โมบายแบงก์กิ้งมีส่วนสำคัญกับธนาคารพาณิชย์ ทำให้บริการการเงินไร้ข้อจำกัด ทำธุรกรรมได้ทุกที่ทุกเวลาสิริธิดา พนมวัน ณ อยุธยา ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธปท. กล่าวว่า ระบบการหักชำระเงินด้วยมาตรฐานคิวอาร์โค้ดใหม่ของ 3 ผู้ให้บริการรายใหญ่ครั้งนี้ ถือเป็นตัวกลางในการหักชำระเงิน ดังนั้น ทั้ง 3 รายต้องไปร่วมมือกับธนาคารต่างๆ ก่อน และหากธนาคารใดจะนำระบบนี้ไปใช้จะต้องพัฒนาบริการหรือผลิตภัณฑ์ของตัวเองเพื่อให้เชื่อมต่อกับมาตรฐานคิวอาร์โค้ดนี้ และต้องนำมาทดสอบในแซนด์บ็อกซ์ก่อนจึงจะให้บริการได้ สำหรับค่าธรรมเนียมบริการนั้น ต้องดูว่า คิวอาร์โค้ดนี้จะเอาไปใช้กับบริการอะไร ช่วยลดต้นทุนการชำระเงินได้แค่ไหน ส่งเสริมให้คนเข้ามาใช้มากน้อยเพียงไร ถ้าต้นทุนถูกกว่าการชำระผ่านเครื่องรูดบัตร (อีดีซี) ตามหลักการค่าธรรมเนียมที่แบงก์จะไปคิดกับร้านค้าก็ควรจะถูกกว่า อย่างไรก็ดี ต้องรอให้ผู้ให้บริการทั้ง 3 รายหารือกันก่อนขณะที่ ฐากร ปิยะพันธ์ ประธานคณะเจ้าหน้าที่ด้านกรุงศรี คอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา กล่าวว่า เบื้องต้นคิวอาร์โค้ดมาตรฐานนี้จะรับการชำระเงินของบัตรเครดิตเป็นหลัก โดยธนาคารต้องปรับระบบใหม่เพื่อเชื่อมต่อ แต่ต้องรอความชัดเจนก่อน เพราะตามหลักแล้วการเปิดให้ร้านค้ารับคิวอาร์โค้ด อาจจะต้องลงทะเบียนนิติบุคคลก่อนนพวรรณ เจิมหรรษา รองกรรมการผู้จัดการ ธนาคารกสิกรไทย กล่าวว่า ธนาคารกสิกรไทยจะต้องไปปรับปรุงคิวอาร์โค้ดให้เข้าระบบมาตรฐานกลางเพื่อรองรับการชำระเงินจากทุกแห่งได้ ซึ่งไม่ใช่เรื่องยากเพราะธนาคารมีโครงสร้างพื้นฐานและเครื่องมือรองรับอยู่แล้ว น่าจะสามารถใช้งานได้เมื่อระบบเริ่มใช้งาน